Eug(enius) episcopus s(eruus) s(eruorum) dei. Venerabili fratri G(odefrido) Lingonensi episcopo salutem et apostolicam benedictionem. Seuitiam et tirannidem, quam Niuernensis comes in Vizeliacense monasterium dei timore postposito exercere non ueretur, tanto tibi plus notam esse credimus, quanto ei uicinior esse dinosceris. Quia ergo idem cenobium a prima sui fundatione proprium alodium ac patrimonium beati Petri esse dinoscitur, ipsius destructionem pati non possumus nec debemus. Et quia de religionis tue prudentia ualde confidimus, per presentia tibi scripta mandamus, quatinus predictum comitem districte sine longa dilatione conuenias, ut dampna quae ipsi monasterio intulit in integrum restituat et locum ipsum in sua pace ac libertate dimittat. Quod si infra XXX dies post tuam commonitionem adimplere neglexerit, ad locum unde ad ipsius comitis notitiam peruenire possit accedas et, congregatis religiosis et prudentibus uiris, accensis candelis in ecclesia et in personam eius atque perfidorum burgensium de Vizeliaco auctoritate nostra excommunicationis sententiam absque appellationis remedio proferas et in tota terra eius preter baptismum paruulorum et penitentiam morientium omnia diuina officia prohibeas celebrari. Adicientes ut sententiam ipsam uenerabilibus fratribus nostris archiepiscopis P(etro) Bituricensi et Hu(goni) Senonensi et G(aufrido) Niuernensi et He(nrico) Eduensi et He(nrico) Trecensi et A(lano) Altisiodorensi episcopis per tuas litteras ex parte nostra firmiter obseruandam denuncies. Nos siquidem per alia eis scripta mandauimus, ut eandem sententiam post tuam denunciationem per suas parrochias inuiolabiliter faciant obseruari. Litteras uero quas predictis fratribus nostris Eduensi, Niuernensi, Autisiodorensi misimus, per tuos eis nuncios facias presentari. Eug(enius) episcopus s(eruus) s(eruorum) dei uenerabilibus fratribus nostris Hu(goni) Senonensi archiepiscopo, G(odefrido) Lingonensi, T(heobaldo) Parisiacensi et He(nrico) Trecensi episcopis salutem et apostolicam benedictionem. Immoderatam presumptionem et intolerabilem contumaciam perfidorum burgensium de Vizeliaco, qui uiolata fidelitate et iuramento quod abbati et domino suo fecerant, eum de monasterio suo ausu nefario eicere et locum ipsum, quod utique ab exordio sue fundationis proprium beati Petri alodium esse dinoscitur ac patrimonium, nobis, licet in uanum, auferre conantur, fraternitatis uestre notitiam latere non credimus. Ne igitur tantae presumptionis audatia impunita remaneat et in peius indisciplinatio perniciosa prorumpat, per presentia uobis scripta mandamus, quatinus predictos burgenses tanquam periuros et proditores et excommunicatos in nundinis et mercatis uestrarum parrochiarum recipi omnino prohibeatis, immo a quibuscumque parrochianorum uestrorum inueniri poterint, capi et rebus suis spoliari precipiatis. Data Rome apud Sanctum P(etrum) XIIII Kal. Ianuarii.